Португалхэм япэу дыщэр яIэрохьэ
ФутболымкIэ Европэм и XV чемпионатыр вэсэжэщ иухащ. Зэхьэзэхуэшхуэхэм зэи къыщымыхъуауэ абы и дыщэ медалхэр яIэрыхьащ Португалием и командэ къыхэхам.
Португалхэм «Европэм и бразилхэкIэ» йоджэ. Ар апхуэдэу щIыщытри я теплъэкIи я топ джэгукIэкIи Америкэ Ипщэм щаIа колониехэм ящыщ зым куэдкIэ зэрытехуэращ. Абы щыгъуэми Бразилием и командэ къыхэхар тхуэнейрэ дунейпсо чемпион хъуамэ, я континетми къыщыпэлъыщын гъуэтыгъуеймэ, ар зи бжьым лIэщIыгъуэ зыбжанэкIэ щIэта Португалием зэрызигъэщIэгъуэныщэ топджэгум иджыри къэс щиIакъым. Уеблэмэ, 2004 гъэм я деж щрагъэкIуэкIа Европэм и чемпионатым и кIэух зэIущIэм Алыджым къыщыхигъащIэри, и хъуэпсапIэм лъэIэсакъым. АрщхьэкIэ абыи и насып зэ-гуэр къикIын хуейт. Ар къыщыхъуащ Франджым и Сен-Дени щIыпIэм 2016 гъэм бадзэуэгъуэм и 10-м. Дуней псом и футболист нэхъыфIхэм ящыщ Роналду Криштиану зи пашэ Португалием и командэ къыхэхар Европэм и чемпион хъуащ.
Португалхэр я ехъулIэныгъэ иным тыншу хуэкIуакъым. Зыхэта гупым щрагъэкIуэкIа зэIущIищми зы текIуэныгъи къыщамыхьыфауэ (псоми щызэрытегъэкIуакъым) ахэр зэрымыщIэкIэ адэкIэ кIуэтащ. Япэ дыдэ джэгугъуэм абыхэм зыри яхуещIакъым мин 330-рэ фIэкIа зи цIыху бжыгъэр мыхъу, илъэсым и нэхъыбэм мылгъурыджэу зи щIыналъэр щыт Исландием и футболистхэм. Хэт ищIэнт иужькIэ викингхэм я щIэблэхэм топджэгур къэзыгупсыса езы инджылыз дыдэхэм зэхьэзэхуэр ирагъэбгынэну!
АдэкIэ Португалиер сыхьэтитIым нэблагъэкIэ елIэлIащ Хорватиер хухэмыгъащIэу. Финалым и Iыхьэ плIанэми полякхэм ягъэтыншакъым.
КIэух зэIущIэм хэтын папщIэ Уэльсым зэрыпэщIэхуар Роналду зи пашэхэм я дежкIэ насып джэшт. Ар хьэрхуэрэгъу лъэщхэм ящыщтэкъыми, финалым кIуэ гъуэгур зэIуха хъуащ.
Дыщэм щыщIэбэна зэIущIэм дуней псом щыкIэлъыплъащ. Ар зи нэгу щIэкIахэм дэрэжэгъуэ ин зэрагъуэтам шэч хэлъкъым. Хэгъэрейхэм зэрахабзэу, франджыхэр зэпымыууэ ебгъэрыкIуэу хуежьащ. Абыхэм ящIэжырт я стадионхэм насып къызэрыхуахьыр икIи дуней псоми, Европэми я чемпион зэгуэр зэрыщыхъуар. ЗэIущIэм и еянэ дакъикъэм фэбжь игъуэту португалхэм я пашэ Роналду джэгум къызэрыхэкIари, франджыхэм я телъхьэт. АрщхьэкIэ куэд зэрыщымыгугъауэ Iуэхур къыщIи-дзащ.
Джэгум хухаха зэманым бжыгъэр лъэныкъуитIми къахузэIухакъым. Франджыхэр зэуа топыр штангэм щытехуаи, гъуащхьэтетым къыщиубыдаи, гъуэм пэгъунэгъу дыдэу щыблэкIаи куэдрэ къэхъуащ. Къы-щIагъуа зэманми хэгъэрейхэр насыпым нэхъ пэгъунэгъуащ. АрщхьэкIэ 109-нэ дакъикъэм къэхъуар фIэщщIыгъуейщ. Иджыри къэс Франджым и гъуэм хуэзэу зэи емыуа португалхэм ар къайхъулIащ икIи Гвинее-Бисаум къыщалъхуауэ зэрызыхагъэхьэрэ сыхьэт ныкъуэкIэ фIэкIа и хэкущIэм и щIыхьыр топджэгу губгъуэм щызымыхъума Эдер иутIыпща топыр дэкIащ. А зы закъуэр хурикъуащ зэи къэмыхъуауэ Португалием и командэ къыхэхам Европэм и чемпионыгъэр зыIэригъэхьэну. Ар абы хуэмыфащэу иджы жызыIэфынур мащIэщ.
Дыжьын медалхэр ялъысащ франджыхэм. Жэзыр яIэрыхьащ Герма-ниемрэ Уэльсымрэ я командэ къыхэхахэм. Ди жагъуэ зэрыхъунщи, Урысейм и напэр текIауэ а зэхьэзэхуэ иным къыхэкIыжащ, иригъэкIуэкIа джэгугъищым зы очко фIэкIа къыщимыхьауэ.
